পাকিস্তানের গুপ্তচর সংস্থা আইএসআইয়ের চর সন্দেহে শনিবার জোড়াসাঁকো এলাকার কলুটোলা থেকে আখতার খান নামে এক ব্যক্তিকে গ্রেফতার করল কলকাতা পুলিশের স্পেশাল টাস্ক ফোর্স (এসটিএফ)। ধৃতের কাছ থেকে উদ্ধার হয়েছে এক লক্ষ ৭০ হাজার টাকার জাল নোট।
এসটিএফ সূত্রের খবর, এদিন সন্ধ্যায় গোপন সূত্রে খবর পেয়ে কলুটোলা থেকে গ্রেফতার করা হয় আখতারকে। জাল নোট ছাড়াও আখতারের কাছ থেকে উদ্ধার করা হয়েছে বেশ কিছু গুরুত্বপূর্ণ নথি। যুগ্ম কমিশনার (সদর) রাজীব মিশ্র জানিয়েছেন, আখতার আইএসআই এজেন্ট বলে সন্দেহ। সে তাদের তথ্য পাচারের কাজ করত বলে মনে করা হচ্ছে। পাশাপাশি, আখতার পাকিস্তানি নাগরিক বলেই ধারণা। তবে বিষয়টি খতিয়ে দেখছে পুলিশ।
জানা গিয়েছে, বছর বাহান্ন’র আখতারের অস্থায়ী ঠিকানা তপসিয়া। পার্ক স্ট্রিট অঞ্চলের কলিন্স স্ট্রিটে রয়েছে তার এক আত্মীয়ের বাড়ি। আখতারকে জেরা করে জানা গিয়েছে, করাচিতে সে ২৫ বছরেরও বেশি সময় কাটিয়েছে। সেখানেই কাকাদের সাহায্যে পাকিস্তানের নাগরিকত্ব ও পাসপোর্ট জোগাড় করে ফেলে আখতার। একটি কাপড়ের দোকানে কাজ করত বলে সূত্রের খবর। করাচিতে কাকার ছেলের দেখে দেওয়া পাত্রীকে বিয়েও করে সে। তবে ২০০৯ সালে স্ত্রী রোমানা বেগমের সঙ্গে ডিভোর্স হয়ে যায় দুই সন্তানের বাবা আখতারের। কাপড়ের দোকানে চাকরি চলে যাওয়ার পর একটি বেসরকারি সংস্থায় কাজ শুরু করে সে।
সেখানেই এক এজেন্টর হাত ধরে পাকিস্তানের গুপ্তচর সংস্থার হয়ে কাজ শুরু করে আখতার। এরপরই আইএসআইয়ের নির্দেশে ২০১১ সালে কাঠমান্ডু হয়ে ভারতে আসে। ২০১৪ সালে দুবাই গিয়েছিল আখতার। সেখানে আইএসআই-ই তাকে পাঠিয়েছিল কি না, খতিয়ে দেখছেন গোয়েন্দারা। ভারতীয় সেনাবাহিনী-সহ বিভিন্ন তথ্য পাচারের দায়িত্ব দেওয়া হয় তাকে। বিনিময়ে পাকিস্তানে তার ও তার দুই ছেলের জন্য সেদেশের হাবিব ব্যাঙ্কে টাকা জমা করে দিত আইএসআই। পুলিশ জানিয়েছে, সম্ভবত ওই ব্যঙ্কের এটিএম কার্ডটি আখতারের বাড়িতে রয়েছে। তল্লাশি চালিয়ে সেটি উদ্ধারের চেষ্টা করা হবে।
এসটিএফ সূত্রের খবর, চর হিসাবে ভারতে পাঠানোর আগে করাচিতে আখতারকে দেড় বছরের প্রশিক্ষণ দেওয়া হয় বলেও খবর। কলকাতা থেকে আইএসআইয়ের সঙ্গে নিয়মিত তথ্য বিনিময় হতো তার। তথ্য পাচারের পাশাপাশি আইএসআইয়ের হয়ে লোক নিয়োগের দায়িত্বও ছিল তার উপর। তাকে জেরা করে শহরে আরও একটি আইএসআই মডিউলের খোঁজ মিলেছে বলে খবর। তবে সেনাবাহিনী সংক্রান্ত তথ্য আখতার কীভাবে জোগাড় করত, তা খতিয়ে দেখছেন গোয়েন্দারা। সে ক্ষেত্রে ভারতীয় সেনাবাহিনীরই কেউ জড়িত কি না, জানার চেষ্টা করছেন তাঁরা। আজ, রবিবার তাকে ব্যাঙ্কশাল আদালতে তোলার কথা।— নিজস্ব চিত্র